**REPUBLIKA SRPSKA**

**NARODNA SKUPŠTINA**

**Z A P I S N I K**

**sa Četrnaeste posebne sjednice Narodne skupštine Republike Srpske**

**održane 1. juna 2020. godine**

Četrnaesta posebna sjednica Narodne skupštine Republike Srpske održana je 1. juna 2020. godine u zgradi Vlade Republike Srpske u Banjoj Luci.

Predsjednik Narodne skupštine Republike Srpske Nedeljko Čubrilović (u daljnjem tekstu: predsjednik) otvorio je Četrnaestu posebnu sjednicu i konstatovao da postoji kvorum za rad, te da su odsutni sljedeći narodni poslanici: Radovan Vuković, Nataša Stevanović, Milan Radović, Dragan Galić, Milenko Vićanović, Perica Bundalo, Gordana Vidović,  Milan Švraka, Branko Butulija i Edin Ramić, a potom je obavijestio prisutne da će se raditi dok se ne iscrpi dnevni red Četrnaeste posebne sjednice Narodne skupštine Republike Srpske, a da će *dan za glasanje* biti po okončanju rasprave o tački dnevnog reda.

Predsjednik je obavjestio narodne poslanike da će se u skladu sa članom 146 Poslovnika Narodne skupštine Republike Srpske, na ovoj sjednici izjašnjavati dizanjem ruku, te da je Četrnaesta posebna sjednica zakazana na zahtjev narodnih poslanika iz klubova poslanika: SNSD, DNS, DEMOS, SP, NDP, US, SPS i Poslaničke grupe Nezavisni poslanici, u skladu sa članom 171 stav (1) i članom 172 Poslovnika Narodne skupštine Republike Srpske.

Narodna skupština Republike Srpske je usvojila

**DNEVNI RED**

1. **Informacija o „Rezoluciji o poštovanju žrtava fašističkog režima i pokreta“ usvojenoj na 8. sjednici Predstavničkog doma Parlamentarne skupštine Bosne i Hercegovine**

sa ***50 glasova ''za'', 16 ''protiv'' i nijednim ''uzdržanim''.***

Nakon toga se prešlo na razmatranje tačke dnevnog reda.

**Ad – 1:**  **Informacija o „Rezoluciji o poštovanju žrtava fašističkog režima i pokreta“ usvojenoj na 8. sjednici Predstavničkog doma Parlamentarne skupštine Bosne i Hercegovine**

U ime predlagača uvodno izlaganje podnio je Igor Žunić, narodni poslanik.

Nakon uvodne riječi prisutnima se obratio predsjednik.

Zatim, Kolegijum je odobrio obraćanje predsjednicima parlamentarnih političkih stranaka iz Republike Srpske koji su uputili zahtjev za obraćanje u trajanju do 20 minuta, te su se isti obratili sljedećim redoslijedom:

* Milorad Dodik – SNSD,
* Mirko Šarović – SDS,
* Branislav Borenović – PDP,
* Goran Selak – SPS,
* Dragan Čavić - NDP,
* Nenad Stevandić – US i
* Petar Đokić – SP.

U raspravi su učestvovali: Radovan Višković, predsjednik Vlade Republike Srpske, Milorad Dodik, član Predsjedništva Bosne i Hercegovine iz Republike Srpske, Željka Cvijanović, predsjednik Republike Srpske, te narodni poslanici: Miladin Stanić, Srđan Mazalica, Spomenka Stevanović, Jelena Trivić, Pero Petrović, Dušica Šolaja, Milan Tubin, Miroslav Vujičić, Aleksandar Fulurija, Igor Crnadak, Marinko Dragišić, Nebojša Vukanović, Draško Stanivuković, Milutin Tasovac, Darko Banjac, Dragan Čavić, Ljubiša Krunić, Nedeljko Glamočak i Begija Smajić.

Zaključena je rasprava po ovoj tački dnevnog reda te je završnu riječ podnio Igor Žunić, narodni poslanik.

Nakon završetka rasprave po tački dnevnog reda Četrnaeste posebne sjednice prešlo se u *dan za glasanje.*

*U danu za glasanje*,1. juna 2020. godine*,* svoje odsustvo najavili su sljedeći narodni poslanici: Radovan Vuković, Nataša Stevanović, Milan Radović, Duško Ivić, Darko Mitrić, Mijo Perkunić, Senad Bratić, Edin Ramić, Krsto Jandrić, Darko Babalj, Željko Babić, Branko Butulija, Nebojša Vukanović, Nedeljko Glamočak, Sonja Karadžić Jovičević, Miladin Stanić, Tomica Stojanović, Milan Tubin, Davor Šešić, Zoran Vidić, Ivanka Marković, Perica Bundalo, Milenko Vićanović, Dragan Galić, Draško Stanivuković, Jelena Trivić, Igor Crnadak, Milan Švraka, Gordana Vidović i Ljubiša Krunić.

U vezi sa ovom informacijom predsjednik je dao na izjašnjavanje zaključke koje su predložili Klubovi poslanika: SNSD, DNS, DEMOS, NDP, US, SPS, SP i Poslanička grupa Nezavisni poslanici.

Narodna skupština Republike Srpske je usvojila

**Z A K Lj U Č K E**

**u vezi razmatranja Informacije o „Rezoluciji o poštovanju žrtava fašističkog režima i pokreta“ usvojenoj na 8. sjednici Predstavničkog doma Parlamentarne skupštine Bosne i Hercegovine**

1. Narodna skupština Republike Srpske odbacuje Rezoluciju o poštovanju žrtava fašističkih režima i pokreta koju je usvojio Predstavnički dom Parlamentarne skupštine BiH na 8. sjednici održanoj 15.05., 19.05. i 20.05. 2020. godine.
2. Konstatujemo da je Predstavnički dom Parlamentarne skupštine BiH usvajanjem Rezolucije pristupio sramnom prekrajanju istorijskih činjenica i pridružio se revizionističkim snagama, kojima je cilj uopštavanje i marginalizovanje stradanja Srba u Drugom svjetskom ratu.
3. Neprihvatljiva je bilo kakva kvalifikacija zločina u Drugom svjetskom ratu koja ne sadrži odrednicu da je nad Srbima izvršen sistematski genocid. Narodna skupština podsjeća da je istrebljenje Srba bio zvaničan državni projekat NDH.
4. Konstatujemo da je neprihvatljiv sam naziv Rezolucije jer kvalifikuje fašističke režime i pokrete kao agresore, a ne Nezavisnu Državu Hrvatsku, koja je zvanično provodila sistematsko iseljavanje, pokrštavanje i ubijanje Srba.
5. Nepojmljiva je konstatacija da je u Drugom svjetskom ratu stradao značajan broj žrtava iz Bosne i Hercegovine. Bosna i Hercegovina tada nije ni postojala, već samo NDH, a žrtve su bili Srbi, Jevreji, Romi i antifašisti.
6. Narodna skupština poziva sve u BiH da istorijske činjenice uvažavaju i da se ne bave revizionizmom. Revizionizam je i navođenje Bošnjaka kao stradalnika u Drugom svjetskom ratu, koji kao nacija nisu ni postojali tada.
7. Srpski narod je bio nosilac antifašističke borbe i kao takav je podnio najveće žrtve za oslobođenje svih zemalja u regionu. Narodna skupština Republike Srpske ima dužnost da čuva sjećanje na žrtve srpskog naroda i u tom smislu obavezuje i sve predstavnike u institucijama Republike Srpske i BiH da u svojim aktivnostima njeguju istinu i antifašističke vrijednosti srpskog naroda.
8. U Republici Srpskoj pravno egzistira Deklaracija o genocidu Nezavisne države Hrvatske nad Srbima, Jevrejima i Romima tokom Drugog svjetskog rata.
9. Narodna skupština Republike Srpske, nakon isteka gotovo 5 godina od usvajanja Deklaracije o genocidu Nezavisne Države Hrvatske nad Srbima, Jevrejima i Romima tokom Drugog svjetskog rata, smatra da nije realno očekivati da nadležne institucije Bosne i Hercegovine i Republike Hrvatske u doglednom vremenu usvoje zakonske akte kojima bi se ustanovio isti dan za sjećanje na žrtve genocida Nezavisne Države Hrvatske nad Srbima, Jevrejima i Romima tokom Drugog svjetskog rata, kako je to usvojeno stavom 10. zaključaka iz usvojene Deklaracije, te da je jedino realno očekivati da postoji institucionalni kapacitet kao i javno iskazana volja u Republici Srpskoj i Republici Srbiji da se zakonskim aktom utvrdi i uredi ovaj dan.
10. Rezolucija o poštovanju žrtava fašističkih režima i pokreta ne odgovara istorijskim činjenicama i kao takva ne može se primjenjivati u Republici Srpskoj.
11. Narodna skupština Republike Srpske obavezuje Vladu Republike Srpske da u roku od 60 dana uputi na razmatranje i usvajanje u Narodnu skupštinu Republike Srpske nacrt Zakona o Danu sjećanja na žrtve genocida Nezavisne Države Hrvatske nad Srbima, Jevrejima i Romima tokom Drugog svjetskog rata.
12. Narodna skupština Republike Srpske obavezuje Vladu Republike Srpske da u pripremi nacrta ovog Zakona uključi stručne saradnike iz Akademije nauka i umjetnosti Republike Srpske kao i predstavnike građanskih udruženja koja baštine kulturu sjećanja na žrtve genocida Nezavisne Države Hrvatske nad Srbima, Jevrejima i Romima tokom Drugog svjetskog rata.
13. Narodna skupština Republike Srpske ne podržava i odbacuje bilo kakve manifestacije prilikom kojih se glorifikuju poraženi fašisti iz Drugog svjetskog rata. Neprihvatljive su i uvređujuće prema žrtvama fašizma bilo kakve proslave poput „Blajburga“ od strane vlasti Republike Hrvatske.
14. Narodna skupština Republike Srpske smatra da je provokacija isticanje u bilo kojem obliku ustaškog pozdrava „Za dom spremni“ kako za žrtve Drugog svjetskog rata, tako i za potomke žrtava.
15. Narodna skupština Republike Srpske odbacuje netačne konstrukcije i spekulacije vezane za dio dokumentacije iz Jasenovca.
16. Narodna skupština Republike Srpske smatra da je u saradnji sa Muzejom Holokausta u Vašingtonu značajan dio dokumentacije iz Jasenovca snimljen i na savremeni tehnički način obezbjeđen putem mikrofilmovanja i konzervacije.
17. Narodna skupštine Republike Srpske formiće parlamentarnu delegaciju koja će posjetiti Muzej Holokausta u Vašingtonu i uvjeriti se u stanje dijela Jasenovačke građe koja se tamo nalazi.
18. Narodna skupština Republike Srpske potvrđuje da se jasenovačka građa nalazi u Arhivu Republike Srpske u savremenoj tehničkoj obradi i da je dostupna javnosti.
19. Narodna skupština Republike Srpske potvrđuje nalaze Anketne komisije koja je formirana u Narodnoj skupštini i koja je utvrdila stanje jasenovačke građe.
20. Ovi zaključci stupaju na snagu narednog dana od dana objavljivanja u "Službenom glasniku Republike Srpske".

sa ***52 glasa ''za'', nijednim ''protiv'' i nijednim ''uzdržanim''***.

Predsjednik je zaključio Četrnaestu posebnu sjednicu Narodne skupštine Republike Srpske.

Sastavni dio ovog zapisnika je prepis tonskog zapisa Četrnaeste posebne sjednice Narodne skupštine Republike Srpske od 167 stranica.

**GENERALNI SEKRETAR PREDSJEDNIK**

**NARODNE SKUPŠTINE NARODNE SKUPŠTINE**

***Nebojša Zgonjanin Nedeljko Čubrilović***